DECRETO 117/2005, do 28 de abril, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra 386 Plan Operativo Local 2004 Pedrafita do Cebreiro. Hospital-Seoane do Courel. Alargamento e mellora. Variante de Lousada. Continuación punto quilométrico 6,70-10,70 (termo municipal de Pedrafita do Cebreiro).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 16/05/2005

A Deputación Provincial de Lugo, en sesión que tivo lugar o día vinte de agosto de dous mil catro, aprobou o proxecto da obra nº 386 Plan Operativo Local 2004 Pedrafita do Cebreiro. Hospital-Seoane do Courel. Alargamento e mellora. Variante de Lousada. Continuación punto quilométrico 6,70-10,70 e, na sesión do vinte e sete de decembro de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Xustiza, Interior e Administración Local e, solicitado informe á Dirección Xeral de Urbanismo da Consellería de Política Territorial, Obras Públicas e Vivenda, este foi emitido favorablemente.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a deputación, a actual estrada presenta un trazado extremadamente perigoso, cunhas curvas de raio moi reducido, polo que se proxecta unha variante que eliminaría os riscos para a seguridade vial e, que ademais, suporía unha mellora notable para comunicar esta zona da montaña oriental luguesa, a cal presenta índices de despoboamento alarmante, debido ao seu illamento e falta de comunicacións.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia, na súa reunión do día vinte e oito de abril de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo
instruído para o efecto e necesarios para a execución da obra nº 386 Plan Operativo Local 2004 Pedrafita do Cebreiro. Hospital-Seoane do Courel. Alargamento e mellora. Variante de Lousada. Continuación punto quilométrico 6,70-10,70, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte e oito de abril de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local